Pääministeri Juha Sipilän poika tylytti Yleä Facebook-päivityksessään perjantaina.

Juha Sipilä kertoi keskiviikon tiedotustilaisuudessa, että perheeseen kohdistunut kritiikki meni ihon alle. JOHN PALMÉN

- Harvoin jaan mitään poliittista, mutta tällä kertaa on kyllä ihan pakko. Hienoa, että verorahoilla rahoitetaan tällaista p*skalaitosta. Todellakin puolueeton media in my ass... Viittaan Ylenkin uutisoimaan uutiseen, johon alla olevassa linkissä on korjaus. Hohhoijaa, Sipilän poika kirjoitti päivityksessään.

Päivityksen yhteyteen nuorempi Sipilä on linkannut pääministeri Sipilän blogikirjoituksen, jossa hän korjaa Ylen perjantaisen Terrafame-jutun tietoja.

Iltalehti tavoitti Sipilän pojan, joka katkaisi puhelun sen jälkeen, kun Iltalehti tiedusteli, miten hän haluaisi kommentoida perjantaista Facebook-päivitystään.

Toimi tunnekuohussa

Kohu Juha Sipilän perjantaisista viesteistä alkoi sen jälkeen, kun Suomen Kuvalehti julkaisi uutisen otsikolla: Pääministeri Sipilä vaiensi Ylen: Uutisten johto hyllytti Sipilä-jutut - Ruben Stiller sai varoituksen

Sipilä lähetti Ylen toimittajalle Salla Vuorikoskelle kaikkiaan 17 sähkopostiviestiä, joissa oli kansalaispalautteen lisäksi myös tyly tuomio:

- Arvostukseni Yleen on nyt täysi nolla, ei tietysti poikkea teidän arvostuksestanne minua kohtaan. Tasoissa ollaan, Sipilä lopetti viestinvaihdon.

Viestien jälkeen Yle hyllytti Sipilää koskeneet jatkojutut.

Alkuperäisessä, Sipilän suututtaneessa jutussa kerrottiin, kuinka Sipilän sukulaisten omistama Katera Steel sai noin puolen miljoonan euron tilauksen Terrafamelta.

Blogikirjoituksessaan Sipilä kirjoitti, ettei hänen isoisänsä perustanut Katera Steeliä vaan sen edeltäjän Hitsaus- ja levytakomo Ky:n, jossa Sipilä oli töissä 15-vuotiaana.

- Siihen halusin puuttua, että en saanut Ylen perjantaiseen juttuun reilua mahdollisuutta antaa omaa kommenttia. Kommenttipyyntö tuli sähköpostitse noin 1,5 tuntia ennen jutun julkaisemista, Sipilä kertoi keskiviikkona tapausta käsitelleessä tiedotustilaisuudessa.

Sipilä myönsi, että oli toiminut viestikohussa tunnekuohun vallassa.

- Se johtuu siitä, että kun perheeseen kohdistuu syytteitä tai perhe viedään osalliseksi tähän, niin se kieltämättä menee ihon alle.